Polens senat

Polens senat er overhuset i Polens nasjonalforsamling, der Sejm er underhuset. Senatet i Polen består av 100 senatorer fra like mange valgdistrikter. Senatorene representerer Polens voivodskap. Senatsmarskalken (Marszałek Senatu) leder senatets møter.

Historie 
Senatet har historiske røtter tilbake til 1300-tallet. Da Polen ble fritt i 1918 ble senatet som da talte 111 senatorer, underordnet Sejm. I den autoritære forfatningen fra 1935 ble Senatet likeverdig med Sejm, men begge kamre mistet kompetanse og ingen av dem ble valgt demokratisk. Senatet besto likevel inntil 1946 da de kommunistiske myndighetene innførte ettkammersystem i Polen. I en folkeavstemning i 1947 ble tokammersystemet endelig avskaffet. 

Under reformdiskusjoner i 1987 oppsto en ide om å gjeninnføre senatet. I 1989 ble ideen realisert i diskusjoner rundt Det runde bord, et forum for dialog mellom statsmakt og opposisjon. Deretter ble tokammersystemet gjeninnført.

Kompetanse og organisasjon 
Senatet er konstitusjonelt likestilt med Sejm, men har en langt snevrere kompetanse. Senatet kan overprøve lovforslag fremsatt av Sejm, og foreslå endringer. Inntil 1992 kunne Sejm som motsvar avvise motforslaget med to tredelers flertall, mens det etter 1992 er tilstrekkelig med alminnelig flertall (mer enn 50%) for slik avvisning. Senatet kan ved enstemmig vedtak, foreslå nye lover for Sejm. 

Senatet forestår valg av blant annet Polens sivilombud, Polens riksrevisor og Polens datatilsyn.

Den indre organisasjonen består av et presidenskap og et eldsteråd.

Valg av senatorer 
De 100 senatorene velges for fire år av gangen, og fungerer som representanter for Polens voivodskap. De er ikke medlemmer av de regionale parlamentene, og det velges derfor ofte en rekke partiløse senatorer.

Valgbar som senator er enhver polsk statsborger som har fylt 30 år.

Se også 

 Liste over Senatets marskalker i Polen etter 1807

Referanser 

Senater
Polsk politikk